Ди щIыналъэр зэрыгушхуэ цIыхухэм я гуащIэр
ЩоджэнцIыкIу Алий и цIэр зезыхьэ Къэбэрдей къэрал драмэ театрым щекIуэкIащ УФ-м щэнхабзэмкIэ щIыхь зиIэ и лэжьакIуэ Кузьмин Валентин, УФ-м щэнхабзэмкIэ щIыхь зиIэ и лэжьакIуэ, КъБР-м и цIыхубэ тхакIуэ, усакIуэ, драматург IутIыж Борис, усакIуэ, тхакIуэ, КъБР-м и цIыхубэ тхакIуэ Гуртуев Берт сымэ я творчествэхэм теухуа зэIущIэ-хэр.
Ахэр къызэрагъэпэщащ КъБР-м и ТхакIуэхэм я союзымрэ Тхылъыр фIыуэ зылъагъухэм я Къэбэрдей-Балъкъэр зэгухьэныгъэмрэ. «ТхакIуэхэм я зэгухьэныгъэм и натIэр — лъэпкъ литературэхэм я ехъулIэныгъэщ» зыфIаща Iуэху дахэр къызэрызэщIакъуэжу щытащ мы зэхыхьэр. Псори зэхэту «стIол хъурейуэ» плIы ирагъэкIуэкIащ, япэр «Литературная Кабардино-Балкария» журналым, абы и зэхъуэкIыныгъэфIхэм ехьэлIауэ щытащ. ЗэрытщIэщи, литературэ журналхэм мыхьэнэшхуэ яIэщ къытщIэхъуэ щIэблэм я къалэмыр ягъэунэхунымкIэ, я къэухьым зиужьынымкIэ. Абы къыхэкIыу «Литературная Кабардино-Балкария» къыдэкIыгъуэр тхакIуэ ныбжьыщIэхэм я гъуэгуанэм и къежьапIэу убж хъунущ. КъБР-м и ТхакIуэхэм я зэгухьэныгъэм и президиумым хэт, архивист, тхыдэдж икIи фило-сов Бейтыгъуэн Сэфарбий тепсэлъыхьащ журналым и мыхьэнэм. Апхуэдэ къыдэкIыгъуэм и редактору ущытыныр зэрыгугъур, абы иджыпсту и тхьэмадэ Мамыщ Владимир а къалэным фIы дыдэу зэрехъулIэр къыхигъэщащ.
Къэбэрдей-Балъкъэрым пщIэ зыхуащI и тхакIуэхэм я гуащIэм щытепсэлъыхьа пшыхьхэм кърихьэлIат республикэм и ТхакIуэхэм я зэгухьэныгъэм и правленэм щылажьэхэр, тхакIуэ цIэрыIуэхэр, тхэн щIэзыдзагъащIэхэр, гъуазджэм, щэнхабзэм я лэжьакIуэхэр, жылагъуэ IэнатIэ пэрытхэр, ветеранхэм я советхэм я лIыкIуэхэр.
ЗэIущIэхэр ягъэдэхащ тхылъыр фIыуэ зылъагъу ныбжьыщIэхэм. КъызэгъэпэщакIуэхэм гулъытэншэ ящIакъым абыхэм я егъэджакIуэхэр, сыту жыпIэмэ ди лъэпкъ литературэхэр утыку къихьэнымкIэ, ар цIыхухэм я деж нэхьэсынымкIэ абыхэм ящIэм и мыхьэнэр къэлъытэгъуейщ.
Гуртуев Берт и гуащIэм ехьэлIа пшыхьым кърихьэлIахэр къыщеджащ балъкъэр литературэм и лъабжьэр зыгъэтIылъахэм ящыщ зы тхакIуэм и IэдакъэщIэкI тхыгъэхэм, абы и гъащIэм щыщ Iыхьэхэр къызыхэщ сатырхэм. Дэтхэнэми езым и псэм зыхищIэр и къеджэкIэмкIэ къызэригъэлъэгъуэным хэтти арагъэнщ ахэр псори зэмыфэгъу щIэхъуар.
Кузьмин Валентин ехьэлIа псалъэмакъри щIэщыгъуэт. КъызэгъэпэщакIуэхэм къыхагъэщащ щIэблэр гъэсэным Валентин гулъытэшхуэ хуищIу зэрыщытар, литератрэм ехъулIэныгъэ щызыIэрызыгъэхьэхэр зэригъафIэр. Арагъэнщ «Мыбдеж си къуэпсхэр щыIэщ» зыфIаща Iуэхум хыхьэу Тхылъыр фIыуэ зылъагъухэм я зэгухьэныгъэм иригъэкIуэкIа «Мывэхэм ящIэж» зэхьэзэхуэм щытекIуа тхакIуэ ныбжьыщIэхэр пшыхьым щIыщагъэлъэпIар, абыхэм я IэдакъэщIэкIхэр зэрыт тхылъ цIыкIухэр щIратар.
ЗэIущIэхэм я иужьрейуэ щытащ тхакIуэ, усакIуэ, литератор, щIэныгъэ лэжьакIуэ, сурэтыщI Iэзэ IутIыж Борис и гъащIэм- рэ и гуащIэмрэ ехьэлIар. УэрэдымкIэ КъБКъУ-м и «Амикс» театрым и унафэщI, КъБР-м щIыхь зиIэ и артист Къул Амир гуапэу и гугъу ищIащ IутIыжым икIи жи-Iащ абы куэдым зэрыхуигъэсар, и гъащIэ, и Iуэху еплъыкIэр зэрипсыхьар. Апхуэдэуи IутIыжым и усэхэр куэду щыIуащ зэIу-щIэм.
— ЗэIущIэхэр гуапэу, хуабэу екIуэкIащ. ТхакIуэ цIэрыIуэхэри къалэмыр зыгъэунэхухэри зэхуэдэу тепсэлъыхьащ къыщалъхуа махуэр зыхуагъэлъапIэ тхакIуэхэм я творчествэми республикэ литературэм и Iуэхухэми, — жиIащ Тхылъыр фIыуэ зылъагъухэм я Къэбэрдей-Балъкъэр зэгу-хьэныгъэм и исполкомым и унафэщI Шинкарёвэ Наталье. — Псом хуэмыдэу гъэщIэгъуэнт зи гугъу тщIа тхакIуэхэм зэраIущIауэ щытам теухуауэ къызэхуэсахэм жаIэжа хъыбархэр. Мыпхуэдэ зэIущIэхэм ди дежкIэ мыхьэнэшхуэ яIэщ, литературэм ехьэлIа фэеплъхэр зэрахъумэм къыдэкIуэу тхакIуэ нэхъыжьхэмрэ ныбжьыщIэхэмрэ я гуащIэм и зэпыщIапIэр наIуэ къащIри.
ИСТЭПАН Залинэ.
